Valtiovarainministeri Alexander Stubbin (kok) mukaan Suomen pakolaiskiintiötä tulee nostaa huomattavasti nykyisestä.

Valtiovarainministeri Alexander Stubbin (kok) mukaan Suomen pakolaiskiintiötä tulee nostaa huomattavasti nykyisestä, jos Euroopassa lisätään organisoitua humanitääristä maahanmuuttoa kuten kokoomus toivoo.

– Ja kyllä – organisoitu humanitäärinen maahanmuutto tarkoittaa myös sitä, että Suomen pakolaiskiintiötä nostetaan huomattavasti. En voi nyt antaa tarkkaa lukua, mutta huomattavasti, Stubb sanoi puhuessaan kokoomuksen Eurooppa-tilaisuudessa Helsingissä.

Suomen pakolaiskiintiö on ollut vuodesta 2001 lähtien 750 henkilöä vuodessa. Kahtena viime vuotena kiintiötä on nostettu 1050:een Syyrian vaikean tilanteen vuoksi.

HUMANITÄÄRINEN maahanmuutto tarkoittaa sitä, että vastaanotetaan lisää todellisessa hädässä olevia pakolaisia ja ohjataan perusteettomat hakijat heti takaisin lähtömaihin.

Stubbin mielestä YK:n pakolaisjärjestö voisi arvioida ihmisten tarpeet, minkä jälkeen pakolaiset sijoitetaan ympäri Eurooppaa. Hän ei usko, että kaikki maat saadaan mukaan vapaaehtoisesti, ja siksi tarvitaan rahallisia kannustimia.

– Sellaisia voisi löytyä vaikka EU:n rakenne- ja koheesiorahastosta. Ellei jäsenmaalla ole solidaarisuutta muita EU-maita kohtaan ottaa vastaan pakolaisia, miksi muiden pitäisi olla solidaarisia ja antaa sellaisille maille rahallista tukea? En tarkoita nykyistä rahoituskehystä, josta on jo sovittu, vaan tulevasta, Stubb sanoi.